CELEX: 32014D0247
Language: fi
Date: 2014-04-28 00:00:00
Title: 2014/247/EU: Komission täytäntöönpanopäätös, annettu 28 päivänä huhtikuuta 2014 , Meksikon oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi  ETA:n kannalta merkityksellinen teksti

3.5.2014   
            
            
               FI
            
            
               Euroopan unionin virallinen lehti
            
            
               L 132/71
            
         KOMISSION TÄYTÄNTÖÖNPANOPÄÄTÖS,
   annettu 28 päivänä huhtikuuta 2014,
   Meksikon oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
   (ETA:n kannalta merkityksellinen teksti)
   
      (2014/247/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Komissio antoi 22 päivänä lokakuuta 2012 Euroopan arvopaperimarkkinaviranomaiselle (EAMV) toimeksiannon, jossa se pyysi EAMV:ltä neuvontaa luottoluokituslaitoksia koskevassa Meksikon oikeudellisen ja valvontakehyksen teknisessä arvioinnissa.
            
         
               (2)
            
            
               EAMV toteaa 31 päivänä toukokuuta 2013 antamassaan teknisessä lausunnossa, että luottoluokituslaitoksiin sovellettava Meksikon oikeudellinen ja valvontakehys vastaa sen saamien tulosten perusteella asetuksessa (EY) N:o 1060/2009 säädettyä kehystä.
            
         
               (3)
            
            
               Asetuksen (EY) N:o 1060/2009 5 artiklan 6 kohdan toisen alakohdan mukaan kolmannen maan oikeudellisen ja valvontakehyksen katsotaan vastaavan kyseisen asetuksen vaatimuksia, jos se täyttää kolme ehtoa.
            
         
               (4)
            
            
               Ensimmäisenä ehtona on, että kolmannen maan luottoluokituslaitoksilla on toimilupa tai ne on rekisteröity ja ne ovat jatkuvasti tehokkaan valvonnan alaisia. Luottoluokituslaitoksia on heinäkuusta 1993 alkaen säännellyt ja valvonut Meksikon pankki- ja arvopaperikomissio (Comisión Nacional Bancaria y de Valores, CNBV). Joulukuusta 1999 alkaen luottoluokituslaitosten on täytynyt saada CNBV:ltä ennakkolupa voidakseen harjoittaa toimintaa ja tarjota luottoluokituspalveluja. CNBV julkaisi 17 päivänä helmikuuta 2013 virallisessa lehdessään luottoluokituslaitoksia koskevan muutetun säädöksen (Disposiciones Aplicables a las Institutiones Calificadoras de Valores), joka on tullut voimaan ja jota sovelletaan nykyään kyseisiin laitoksiin. CNBV:llä on valtuudet tutkia kaikki toimet tai kysymykset, joissa on oletettavasti tai mahdollisesti kyse lain rikkomisesta. Sillä on valtuudet pyytää kaikentyyppisiä tietoja ja asiakirjoja, suorittaa paikalla tehtäviä tarkastuksia ja kutsua kuultavakseen kaikki henkilöt, joista voi olla apua tutkinnassa. Luottoluokituslaitoksille voidaan asettaa pysyvä tai väliaikainen kielto tai niiden toimilupa voidaan peruuttaa. Lisäksi CNBV:llä on valtuudet määrätä hallinnollisia sakkoja. CNBV on suorittanut rekisteröityjen luottoluokituslaitosten vuosittaisia vaatimustenmukaisuustarkastuksia, joiden perusteella se on esittänyt huomautuksia ja määrännyt seuraamuksia. EAMV:n ja CNBV:n välillä tehdyssä yhteistyösopimuksessa määrätään rajojen yli toimivia luottoluokituslaitoksia vastaan toteutettuja täytäntöönpano- ja valvontatoimenpiteitä koskevasta tietojenvaihdosta. Tämän perusteella olisi katsottava, että Meksikossa olevia luottoluokituslaitoksia koskevat toimilupa- tai rekisteröintivaatimukset vastaavat asetuksessa (EY) N:o 1060/2009 säädettyjä vaatimuksia ja että luottoluokituslaitoksiin sovellettavia Meksikon valvonta- ja täytäntöönpanojärjestelyjä sovelletaan tosiasiallisesti ja ne pannaan tosiasiallisesti täytäntöön.
            
         
               (5)
            
            
               Toisena ehtona on, että kolmannen maan luottoluokituslaitoksiin sovelletaan oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja liitteen I säännöksiä, lukuun ottamatta kyseisen asetuksen 6 a, 6 b, 8 a, 8 b, 8 c ja 11 a artiklaa sekä liitteessä I olevan B jakson 3 kohdan b a alakohtaa ja 3 a ja 3 b kohtaa. Arvioitaessa tämän ehdon täyttymistä olisi otettava huomioon Euroopan parlamentin ja neuvoston asetuksen (EU) N:o 462/2013 (2) 2 artiklan 1 kohta asetuksen (EY) N:o 1060/2009 tiettyjen säännösten soveltamispäivän osalta. Meksikon kehyksessä edellytetään päätöksenteko- ja valvontajärjestelmän osalta, että luottoluokituslaitoksella on oltava hallitus, joka koostuu enintään 21 jäsenestä ja jonka jäsenistä vähintään 25 prosenttia täyttää riippumattomuusvaatimukset. Riippumattomien hallituksen jäsenten toimivaltaan on kuuluttava muun muassa luottoluokituspolitiikan ja -menetelmien kehitys, luottoluokituslaitoksen sisäisen valvonnan järjestelmän toimivuus sekä sääntöjen noudattamisen valvontaan ja hyvään hallintotapaan liittyvien prosessien seuranta. Eturistiriidat on havaittava ja poistettava, ja mahdollisista eturistiriidoista, jotka voivat vaikuttaa luokituksiin, on ilmoitettava sääntöjen noudattamista valvovalle henkilölle. Jos luottoluokituslaitos havaitsee eturistiriitoja, jotka voivat vaikuttaa sen luokituksiin, sen on pidätyttävä palvelujensa tarjoamisesta. Meksikon kehys sisältää tietojen kirjaamista ja luottamuksellisuutta koskevia kattavia organisatorisia vaatimuksia, ja siinä säädetään, että luottoluokituslaitoksilla säilyy täysi vastuu ulkoistetuista toiminnoista. Yhteisöt, jotka tarjoavat luottoluokituslaitoksille ulkoistamispalveluja, ovat myös CNBV:n valvonnan alaisia. Luottoluokituslaitoksia vaaditaan perustamaan virallinen arviointitoiminto arvioimaan luottoluokitusmenetelmiä ja -malleja, ja Meksikon kehys sisältää monenlaisia tiedonantovaatimuksia, jotka koskevat luottoluokituksia ja luokitustoimintoja. Sen vuoksi Meksikon oikeudellisella ja valvontakehyksellä pitäisi saavuttaa samat tulokset kuin asetuksella (EY) N:o 1060/2009, kun on kyse eturistiriitojen hallinnasta, organisatorisista prosesseista ja menettelyistä, jotka luottoluokituslaitoksella on oltava käytössään, sekä luottoluokitusten ja luottoluokitusmenetelmien laadusta, luottoluokitusten julkistamisesta ja luottoluokitustoimintojen yleisestä ja säännöllisestä julkistamisesta. Kehys antaa näin ollen vastaavan suojan, kun kyseessä on luottoluokituslaitosten luotettavuus, avoimuus ja hyvä hallintotapa sekä luottoluokitustoiminnan luotettavuus.
            
         
               (6)
            
            
               Kolmantena ehtona on, että kolmannen maan sääntelyjärjestelmä estää kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Meksikon perustuslaissa vahvistetaan, että hallintoviranomaiset saavat toimia ainoastaan silloin, kun niille annetaan sovellettavassa lainsäädännössä nimenomaiset valtuudet siihen. Siltä osin kuin voidaan todeta, ei ole olemassa säännöstä, joka antaisi CNBV:lle tai muulle viranomaiselle valtuudet vaikuttaa luottoluokituksen sisältöön tai luottoluokitusmenetelmiin.
            
         
               (7)
            
            
               Tarkasteltujen tekijöiden perusteella voidaan katsoa, että luottoluokituslaitoksia koskeva Meksikon oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot. Sen vuoksi olisi katsottava, että luottoluokituslaitoksia koskeva Meksikon oikeudellinen ja valvontakehys vastaa asetuksella (EY) N:o 1060/2009 säädettyä oikeudellista ja valvontakehystä. Komission, jolle EAMV antaa tietoja, olisi seurattava edelleen luottoluokituslaitoksia koskevan Meksikon oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.
            
         
               (8)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Meksikossa voimassa olevan luottoluokituslaitosten oikeudellisen ja valvontakehyksen katsotaan asetuksen (EY) N:o 1060/2009 5 artiklaa sovellettaessa vastaavan asetuksen (EY) N:o 1060/2009 vaatimuksia.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 28 päivänä huhtikuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 302, 17.11.2009, s. 1.
   
      (2)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).